CELEX: 32022R0462
Language: ro
Date: 2022-03-16 00:00:00
Title: Regulamentul de punere în aplicare (UE) 2022/462 al Comisiei din 16 martie 2022 de acordare a unei perioade de tranziție pentru utilizarea indicației geografice protejate „Λουκάνικο Πιτσιλιάς” (Loukaniko Pitsilias) (IGP)

23.3.2022   
               
               
                  RO
               
               
                  Jurnalul Oficial al Uniunii Europene
               
               
                  L 94/1
               
            
         REGULAMENTUL DE PUNERE ÎN APLICARE (UE) 2022/462 AL COMISIEI
         din 16 martie 2022
         de acordare a unei perioade de tranziție pentru utilizarea indicației geografice protejate „Λουκάνικο Πιτσιλιάς” (Loukaniko Pitsilias) (IGP)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 15 alineatul (1),
         întrucât:
         
                     (1)
                  
                  
                     Prin scrisoarea din 15 septembrie 2017, autoritățile din Cipru au propus Comisiei să acorde o perioadă de tranziție pentru utilizarea denumirii „Λουκάνικο Πιτσιλιάς” (Loukaniko Pitsilias) societății „Γρηγορίου Β.Ε. Λτδ” (Grigoriou B.E. Ltd), care, în cursul procedurii de opoziție la nivel național, a dovedit că a comercializat în mod legal produsul de mai mult de cinci ani sub o denumire identică cu denumirea înregistrată. Autoritățile din Cipru au subliniat că această societate este membră a Asociației Cipriote pentru Produse din Carne, care a depus o declarație de opoziție admisibilă la nivel național împotriva cererii de înregistrare a denumirii „Λουκάνικο Πιτσιλιάς” (Loukaniko Pitsilias), care a fost respinsă de autoritatea competentă. Având în vedere că această societate îndeplinește condițiile prevăzute la articolul 15 alineatul (1) din Regulamentul (UE) nr. 1151/2012, autoritățile din Cipru au propus Comisiei Europene acordarea unei perioade de tranziție.
                  
               
                     (2)
                  
                  
                     Prin Regulamentul de punere în aplicare (UE) 2021/154 al Comisiei (2), Comisia a introdus denumirea „Λουκάνικο Πιτσιλιάς” (Loukaniko Pitsilias) (IGP) în Registrul denumirilor de origine protejate și al indicațiilor geografice protejate, fără a acorda societății „Γρηγορίου Β.Ε. Λτδ” (Grigoriou B.E. Ltd) perioada de tranziție propusă de autoritățile din Cipru prevăzută la articolul 15 alineatul (1). Regulamentul de punere în aplicare (UE) 2021/154 a intrat în vigoare la 2 martie 2021.
                  
               
                     (3)
                  
                  
                     Prin scrisoarea din 1 martie 2021, autoritățile din Cipru au reamintit Comisiei propunerea privind o perioadă de tranziție inclusă în scrisoarea din 15 septembrie 2017.
                  
               
                     (4)
                  
                  
                     Prin scrisoarea din 4 mai 2021, Comisia a răspuns invitând autoritățile din Cipru să precizeze și să justifice durata perioadei de tranziție solicitate.
                  
               
                     (5)
                  
                  
                     Prin scrisoarea din 28 septembrie 2021, autoritățile din Cipru au precizat că se consideră adecvată o perioadă de tranziție de cinci ani. Pentru o perioadă neîntreruptă de peste 10 ani, înainte de înregistrarea indicației geografice protejate, societatea „Γρηγορίου Β.Ε. Λτδ” (Grigoriou B.E. Ltd) a comercializat în mod legal un produs sub o denumire identică cu denumirea înregistrată prin Regulamentul de punere în aplicare (UE) 2021/154. Acordarea perioadei de tranziție propuse va permite societății să își adapteze și să își restructureze ciclul de exploatare, conform noii situații.
                  
               
                     (6)
                  
                  
                     Conform informațiilor furnizate de autoritățile din Cipru, societatea în cauză nu respectă caietul de sarcini și, prin urmare, ar încălca dispozițiile de la articolul 13 alineatul (1) din Regulamentul (UE) nr. 1151/2012 în cazul în care ar utiliza denumirea menționată.
                  
               
                     (7)
                  
                  
                     Așadar, societatea „Γρηγορίου Β.Ε. Λτδ” (Grigoriou B.E. Ltd) îndeplinea condițiile prevăzute la articolul 15 alineatul (1) din Regulamentul (UE) nr. 1151/2012 pentru a beneficia de o perioadă de tranziție în care să continue utilizarea denumirii sub care a fost comercializat produsul. Prin urmare, trebuie acordată o perioadă de tranziție de cinci ani, pe parcursul căreia societatea „Γρηγορίου Β.Ε. Λτδ” (Grigoriou B.E. Ltd) este autorizată să utilizeze denumirea protejată „Λουκάνικο Πιτσιλιάς” (Loukaniko Pitsilias).
                  
               
                     (8)
                  
                  
                     Deoarece denumirea este protejată de la data de 2 martie 2021, data intrării în vigoare a Regulamentului de punere în aplicare (UE) 2021/154, de înregistrare a denumirii „Λουκάνικο Πιτσιλιάς” (Loukaniko Pitsilias) (IGP), este necesară prelungirea retroactivă până la această dată a autorizației de utilizare a denumirii protejate.
                  
               
                     (9)
                  
                  
                     Măsurile prevăzute în prezentul regulament sunt conforme cu avizul Comitetului pentru politica în domeniul calității produselor agricole,
                  
               ADOPTĂ PREZENTUL REGULAMENT:
         
            Articolul 1
            Societatea „Γρηγορίου Β.Ε. Λτδ” (Grigoriou B.E. Ltd) este autorizată să utilizeze denumirea înregistrată „Λουκάνικο Πιτσιλιάς” (Loukaniko Pitsilias) pe durata unei perioade de tranziție care se încheie la data de 1 martie 2026. Această perioadă de tranziție se aplică retroactiv începând de la data de 2 martie 2021.
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în statele membre în conformitate cu tratatele.
            Adoptat la Bruxelles, 16 martie 2022.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 343, 14.12.2012, p. 1.
         
            (2)  Regulamentul de punere în aplicare (UE) 2021/154 al Comisiei din 3 februarie 2021 de înregistrare a unei denumiri în Registrul denumirilor de origine protejate și al indicațiilor geografice protejate „Λουκάνικο Πιτσιλιάς” (Loukaniko Pitsilias) (IGP) (JO L 46, 10.2.2021, p. 4).